**Pakuotės lapelis: informacija vartotojui**

**Daikol200 mg/30 mg plėvele dengtos tabletės**

ibuprofenas / pseudoefedrino hidrochloridas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 4 dienas (suaugusiajam) arba 3 dienas (paaugliui nuo 15 metų) savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Daikol ir kam jis vartojamas

2. Kas žinotina prieš vartojant Daikol

3. Kaip vartoti Daikol

4. Galimas šalutinis poveikis

5. Kaip laikyti Daikol

6. Pakuotės turinys ir kita informacija

1. **Kas yra Daikol ir kam jis vartojamas**

Daikol sudėtyje yra dvi veikliosios medžiagos: ibuprofenas (nesteroidinis vaistas nuo uždegimo) ir pseudoefedrino hidrochloridas (kraujagysles sutraukiantis vaistas).

* Ibuprofenas malšina skausmą, uždegimą ir aukštą temperatūrą.
* Pseudoefedrinas veikia nosies gleivinės kraujagysles ir mažina nosies gleivinės paburkimą.

Daikol vartojamas suaugusiųjų ir 15 metų bei vyresnių paauglių ūminio rinosinusito sukelto nosies užgulimo, susijusio su galvos skausmu ir (arba) karščiavimu, simptominiam gydymui.

Vartokite šį sudėtinį vaistą tik jei jaučiate nosies užgulimą kartu su galvos skausmu ar karščiavimu. Nevartokite šio vaisto, jei yra tik vienas iš šių simptomų.

Jeigu per 4 dienas (suaugusiajam) arba 3 dienas (paaugliui nuo 15 metų) savijauta nepagerėjo arba net pablogėjo, kreipkitės į gydytoją.

1. **Kas žinotina prieš vartojant Daikol**

**Daikol vartoti draudžiama:**

* jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
* jaunesniems kaip 15 metų vaikams ir paaugliams;
* esate nėščia arba žindote;
* vartojant aspiriną ar vaistų nuo skausmo, kitų karščiavimą mažinančių vaistų nors kartą buvo pasireiškusi alerginė reakcija, tokia kaip švokštimas, paūmėjusi astma, niežėjimas, sloga, veido patinimas, dilgėlinė;
* turite ar anksčiau turėjote skrandžio opą;
* patyrėte kraujavimą ar perforaciją virškinimo trakte, siejamą su ankstesniu nesteroidinių vaistų nuo uždegimo (NVNU) vartojimu;
* įtariamas kraujavimas į smegenis arba kitoks kraujavimas;
* sergate sunkiu kepenų arba inkstų funkcijos nepakankamumu;
* sergate sunkiu širdies nepakankamumu;
* turite širdies sutrikimų (nustatyta širdies liga, padidėjęs kraujospūdis, krūtinės angina, pagreitėjęs širdies plakimas), padidėjęs skydliaukės aktyvumas, cukrinis diabetas, feochromocitoma (antinksčių navikas);
* praeityje yra buvęs širdies smūgis (miokardo infarktas);
* turite nekontroliuojamai aukštą kraujospūdį;
* patyrėte insultą arba yra insulto grėsmė;
* praeityje buvę traukulių;
* turėjote neaiškių kraujo sutrikimų;
* sergate glaukoma (padidėjęs akispūdis);
* patiriate sunkumų šlapinantis dėl prostatos ar šlaplės sutrikimų;
* sergate sistemine raudonąja vilklige (SRV, tai autoimuninė liga, kuri sukelia sąnarių skausmą, odos pokyčius);
* vartojate:
  + acetilsalicilo rūgštį (daugiau kaip 75 mg per dieną), kitų nesteroidinių priešuždegiminių ar skausmą malšinančių vaistų;
  + kitų nosies gleivinės paburkimą mažinančių vaistų (pvz., fenilpropanolaminą, fenilefriną, efedriną ar metilfenidatą);
  + neselektyvių monoaminoksidazės inhibitorių (žinomų kaip MAO inhibitoriai, kurie vartojami gydyti Parkinsono ligą arba depresiją) ar vartojote jų per paskutines dvi savaites.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Daikol:

* jeigu sergate astma; yra astmos priepuolio rizika;
* jeigu gydytojas Jums yra sakęs, kad Jums yra kraujo krešėjimo sutrikimų;
* jeigu vartojate vaistus kraujui skystinti, pavyzdžiui, varfariną, mažas acetilsalicilo rūgšties (aspirino) dozes;
* jeigu turėjote skrandžio opą;
* jeigu vartojate vaistus, kurie gali didinti skrandžio opos ar kraujavimo riziką, pvz. steroidai, selektyvių serotonino reabsorbcijos inhibitorių (SSRI) klasės antidepresantai (pvz., fluoksetinas, paroksetinas) arba nesteroidinių vaistų nuo uždegimo, įskaitant aspiriną;
* jeigu turite aukštą kraujospūdį, širdies problemų, sergate širdies nepakankamumu, cukriniu diabetu, antinksčių naviku, vadinamu feochromocitoma, ar psichoze;
* jeigu sergate jungiamojo audinio liga, pvz., raudonąja vilklige;
* jeigu sergate opiniu kolitu arba Krono liga;
* jeigu turite inkstų ar kepenų sutrikimų;
* jeigu vartojate vaistų migrenai gydyti;
* jeigu sergate infekcine liga – žr. poskyrį su antrašte „Infekcijos“ toliau.
* vartojant Daikol, dėl gaubtinės žarnos uždegimo (išeminio kolito) gali pasireikšti ūmus pilvo skausmas arba kraujavimas iš tiesiosios žarnos. Jei Jums pasireiškia šie virškinimo trakto simptomai, nevartokite Daikol ir nedelsiant susisiekite su savo gydytoju arba kreipkitės medicininės pagalbos. Žr. 4 skyrių;
* odos reakcijos. Vartojant Daikol buvo pranešta apie sunkias odos reakcijas. Jei jums pasireikštų odos išbėrimas, gleivinių pažeidimas, pūslės ar kitų alergijos požymių, Daikol vartojimą nutraukite ir nedelsdami kreipkitės medicininės pagalbos, nes tai gali būti pirmieji labai sunkios odos reakcijos požymiai. Žr. 4 skyrių.
* vartojant Daikol gali sumažėti Jūsų regos nervo aprūpinimas krauju. Jeigu staiga netektumėte regos, nustokite vartoti Daikol ir susisiekite su gydytoju arba skubiai kreipkitės medicinos pagalbos. Žr. 4 skyrių.

Tokie vaistai, kaip Daikol, gali būti susiję su nedideliu širdies priepuolio (miokardo infarkto) ar insulto pavojaus padidėjimu. Bet koks pavojus yra labiau tikėtinas ilgą laiką vartojant vaistą didelėmis dozėmis. Neviršykite rekomenduotos dozės ar gydymo laiko.

Jei Jūsų širdies veikla yra sutrikusi, patyrėte insultą arba galvojate, kad Jums galėtų grėsti šios būklės (pavyzdžiui, Jūsų kraujospūdis yra padidėjęs, sergate diabetu, turite daug cholesterolio arba rūkote), turite aptarti gydymą su savo gydytoju arba vaistininku.

Gydymo metu alkoholio vartojimo turėtumėte vengti.

Jei simptomai neišnyksta arba pablogėja, kreipkitės į gydytoją.

**Vaikams ir paaugliams**

Daikol negalima vartoti vaikams ir paaugliams iki 15 metų.

**Infekcijos**

Daikol gali paslėpti tokius infekcijų požymius kaip karščiavimas ir skausmas. Todėl gali būti, kad vartojant Daikol, gali būti vėluojama pradėti tinkamą gydymą, o dėl to gali padidėti komplikacijų rizika. Tokių atvejų nustatyta gydant bakterijų sukeltą pneumoniją ir su vėjaraupiais susijusias bakterines odos infekcijas. Jeigu vartojate šį vaistą sirgdami infekcine liga ir Jums pasireiškiantys infekcijos simptomai neišnyksta arba sunkėja, nedelsdami pasitarkite su gydytoju.

**Kiti vaistai ir Daikol**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui:

* aspirinas (daugiau kaip 75 mg per dieną);
* kiti nesteroidiniai vaistai nuo uždegimo (NVNU);
* kiti skausmą malšinantys ar karščiavimą mažinantys vaistai;
* jei per paskutines dvi savaites vartojote monoaminoksidazės inhibitorių (žinomų kaip MAO inhibitoriai, kurie vartojami gydyti Parkinsono ligą arba depresiją);
* kiti kraujagysles sutraukiantys vaistai, naudojami nosies gleivinės paburkimui mažinti (pvz., per burną ar į nosį vartojami fenilpropanolaminas, fenilefrinas ir efedrinas).

Ypač svarbu, kad pasakytumėte gydytojui arba vaistininkui, jeigu vartojate bet kurį iš toliau išvardintų vaistų:

* vaistai kraujui skystinti (antikoaguliantai ir trombocitų sukibimą slopinantys vaistai), pvz., varfarinas ar aspirinas;
* vaistai, kurie gali didinti skrandžio opos ar kraujavimo riziką, pvz., steroidai, antidepresantai iš SSRI klasės (pvz., fluoksetinas, paroksetinas) arba NVNU, įskaitant aspiriną ir ciklooksigenazę-2 slopinantys vaistai (pvz., etorikoksibas);
* vaistai, skirti gydyti aukštą kraujospūdį (guanetidinas, rezerpinas, metildopa), nereguliarų širdies ritmą, krūtinės anginą, širdies nepakankamumą arba skysčių susilaikymą (pvz., AKF inhibitoriai, betablokatoriai, angiotenzino II antagonistai, širdies glikozidai), nes Daikol gali sumažinti jų poveikį ar padidinti sutrikusio širdies ritmo, aukšto kraujospūdžio ar inkstų funkcijos sutrikimo riziką;
* ciklosporinas (imunosupresantas), nes gali būti padidėjusi inkstų funkcijos sutrikimo rizika;
* vaistai, skirti depresijai gydyti (litis, tricikliai antidepresantai) gali padidinti šalutinio poveikio pavojų;
* fenitoinas; jei kartu vartojamas fenitoinas, gali didėti jo kiekis serume. Tirti fenitoino kiekį serume paprastai nėra būtina, jei vartojama taip, kaip nurodyta (ne ilgiau kaip 5 dienas);
* kiti dekongestantai ar vaistai, skirti sumažinti apetitą, nes gali padidėti šalutinio poveikio rizika;
* probenecidas ar sulfinpirazonas gali lėtinti ibuprofeno šalinimą;
* sulfonilkarbamidai (vaistai nuo diabeto): nors sąveika su ibuprofenu nebuvo aprašyta, vartojant šį derinį dėl atsargumo rekomenduojama stebėti gliukozės kiekį kraujyje;
* vaistai, skatinantys šlapinimąsi (diuretikai, taip pat ir kalį organizme sulaikantys diuretikai);
* aukštos metotreksato dozės (daugiau kaip 20 mg per savaitę), nes tai gali sukelti padidėjusį metotreksato poveikį;
* chinolonų grupės antibiotikai dėl padidėjusios rizikos išsivystyti traukuliams;
* ciklosporinas, takrolimuzas ir trimetoprimas;
* vaistai nuo migrenos;
* zidovudinas (skirtas gydyti ŽIV);
* injekciniai heparino vaistai ir (arba) vaistai, kurių sudėtyje yra ginkmedžio (*Ginkgo biloba)* dėl padidėjusios kraujavimo rizikos.

Pseudoefedrino vartojimas operacijos metu gali sukelti ūminę kraujospūdžio padidėjimu pasireiškiančią reakciją. Dėl šios priežasties gydymą ibuprofenu ir pseudoefedrino hidrochloridu reikia nutraukti likus kelioms dienoms iki operacijos, apie tai būtina informuoti anesteziologą.

**Daikol vartojimas su maistu ir gėrimais**

Tabletes reikia nuryti užgeriant vandeniu, pageidautina valgio metu.

**Nėštumas, žindymo laikotarpis ir vaisingumas**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Vaisto negalima vartoti paskutiniuosius 3 nėštumo mėnesius, nes tai gali pakenkti vaisiui (būsimam kūdikiui) arba sukelti problemų gimdymo metu. Šis vaistas gali sukelti vaisiaus inkstų ir širdies sutrikimų. Jis gali paveikti Jūsų ir Jūsų kūdikio polinkį kraujuoti ir dėl jo gimdymas gali būti vėlesnis arba ilgesnis, nei tikėtasi. Pirmuosius 6 nėštumo mėnesius vaisto vartoti negalima, nebent tai neabejotinai būtina ir taip pataria gydytojas. Jeigu šiuo laikotarpiu arba tuo metu, kai bandote pastoti, jums reikia gydymo šiuo vaistu, vartokite mažiausią jo dozę ir kaip įmanoma trumpiau. Vartojamas ilgiau nei kelias dienas nuo 20 nėštumo savaitės, ibuprofenas gali sukelti inkstų sutrikimų Jūsų dar negimusiam vaikui ir dėl to gali sumažėti aplink vaiką esančių vaisiaus vandenų kiekis (pasireikšti oligohidramnionas) arba susiaurėti kraujagyslė (arterinis latakas) vaiko širdyje.

Nėštumo ir žindymo laikotarpiu Daikol vartoti negalima. Veikliosios medžiagos: ibuprofenas ir pseudoefedrinas, dar negimusiems vaikams gali sukelti sunkių sutrikimų, be to, nustatyta, kad šių medžiagų būna jomis gydytų moterų krūtimi maitinamų kūdikių organizme.

Daikol sudėtyje yra ibuprofeno, kuris gali pakenkti moters vaisingumui.

**Vairavimas ir mechanizmų valdymas**

Daikol gebėjimą vairuoti ir valdyti mechanizmus veikia silpnai arba vidutiniškai.

Daikol gali sukelti svaigulį, haliucinacijų, neįprastą galvos skausmą ir regos ar klausos sutrikimų, todėl gali laikinai pablogėti Jūsų gebėjimas vairuoti ir valdyti mechanizmus. Jeigu pasireikštų bet kuris iš čia išvardytų simptomų, negalima vairuoti ir valdyti mechanizmų.

**Daikol sudėtyje yra natrio**

Kiekvienoje šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės**.**

1. **Kaip vartoti Daikol**

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Reikia vartoti mažiausią veiksmingą dozę ir ją vartoti kuo trumpiau, kiek tai būtina simptomams palengvinti. Jeigu sergate infekcine liga ir Jums pasireiškiantys simptomai (pvz., karščiavimas ir skausmas) neišnyksta arba sunkėja, nedelsdami pasitarkite su gydytoju (žr. 2 skyrių).

Ibuprofenas ir pseudoefedrino hidrochloridas skirtas vartoti tik per burną.

**Rekomenduojama dozė yra:**

Rekomenduojama dozė suaugusiesiems ir paaugliams nuo 15 metų yra po 1 tabletę kas 6 val. pagal poreikį. Jeigu simptomai sunkesni, vartokite po 2 tabletes kas 6 val. pagal poreikį.

Negalima viršyti didžiausios dozės, t. y. 6 tablečių per parą.

Tabletes reikia nuryti užgeriant vandeniu, pageidautina valgio metu. Negalima laužti ar smulkinti tablečių.

Gydymo trukmė

Šis vaistas yra skirtas tik trumpalaikiam vartojimui. Jūs turėtumėte naudoti mažiausią vaisto dozę trumpiausią laiką, būtiną numalšinti simptomams. Jeigu simptomai pasunkėtų arba šio vaisto reikėtų vartoti ilgiau kaip 4 dienas suaugusiajam arba ilgiau kaip 3 dienas vyresniam kaip 15 metų paaugliui, pasikonsultuokite su gydytoju.

**Ką daryti pavartojus per didelę Daikol dozę?**

Reikia nedelsiant kreiptis į gydytoją**,** jei Jūs ar kas nors kitas atsitiktinai išgėrė didesnę Daikol dozę nei rekomenduojama.

Jei suvartojote per didelę Daikol dozę arba jei vaikai atsitiktinai suvartojo šio vaisto, visada kreipkitės į gydytoją ar artimiausią ligoninę, kad jie išreikštų savo nuomonę dėl galimos rizikos ir patartų, kokių veiksmų reikia imtis.

Gali pasireikšti tokie simptomai, kaip pykinimas, skrandžio skausmai, vėmimas (gali būti šiek tiek kraujo), galvos skausmas, triukšmas ausyse, sumišimas ir nekontroliuojami akių judesiai. Nustatyta, kad suvartojus dideles dozes, pasireiškia mieguistumas, skausmas krūtinės srityje, stiprus ir greitas širdies plakimas, sąmonės netekimas, traukuliai (dažniausiai vaikams), silpnumas ir svaigulys, kraujas šlapime, šąlančio kūno jausmas ir kvėpavimo sutrikimai.

**Pamiršus pavartoti Daikol**

Negalima vartoti dvigubos dozės norint kompensuoti praleistą dozę.

**Nustojus vartoti Daikol**

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

1. **Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**NUSTOKITE VARTOTI Daikol ir nedelsdami kreipkitės medicininės pagalbos:**

* Jei pastebėjote bet kurį iš toliau nurodomų požymių, kurie gali būti sunkių **alerginių reakcijų ženklai**:
* pasunkėjęs kvėpavimas ar rijimas;
* veido, lūpų, liežuvio ar gerklės patinimas;
* sunkus odos niežėjimas su dilgėline (dilgėlinės tipo išbėrimas);
* sunkios odos reakcijos, įskaitant pūslių atsiradimą po oda;
* širdies plakimo padažnėjimas kartu su kraujospūdžio sumažėjimu.
* Jeigu pastebite žarnyno kraujavimo požymių, tokių kaip:
* ryškiai raudonos išmatos, juodos, deguto spalvos išmatos, vėmimas krauju ar tamsiomis dalelėmis, kaip kavos tirščiai.

Tokie vaistai, kaip Daikol, gali būti susiję su širdies priepuolio (miokardo infarkto) ar insulto pavojaus nedideliu padidėjimu.

**Dažni****šalutinio poveikio reiškiniai (gali pasireikšti rečiau kaip 1 iš 10 asmenų):**

* skrandžio sutrikimai, tokie kaip diskomfortas pilve, pilvo skausmai, pykinimas, vėmimas, pilvo pūtimas, viduriavimas, vidurių užkietėjimas.

**Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):**

* nedidelis kraujavimas iš virškinimo trakto, retais atvejais sukeliantis mažakraujystę;
* galvos skausmas, svaigulys, nemiga, sujaudinimas, dirglumas arba nuovargis;
* regos sutrikimai;
* pilvo skausmas arba opa, kartais su kraujavimu arba perforacija, gastritas, opinis stomatitas, paūmėjęs opinis kolitas ir Krono liga;
* padidėjusio jautrumo reakcijos, pasireiškiančios išbėrimu ir niežėjimu, bei astmos priepuolis;
* galvos skausmas, svaigulys ir haliucinacijos;
* nervingumas, drebėjimas, haliucinacijos;
* inkstų audinių pažeidimas, padidėjusi šlapimo rūgšties koncentracija kraujyje;
* infekciniai uždegimai, meningito simptomai (galvos skausmas, pykinimas, vėmimas, karščiavimas, kaklo sustingimas, dezorientacija, ypač sergantiems autoimuninėmis ligomis);
* kraujo sutrikimai (anemija, leukopenija, trombocitopenija, pancitopenija, agranulocitozė). Pirmieji požymiai: karščiavimas, gerklės skausmas, paviršinės burnos gleivinės opos, į gripą panašūs simptomai, sunkus išsekimas, neaiškios kilmės kraujavimas iš nosies ir kraujosruvos;
* sunkios alerginės reakcijos (simptomai gali būti: veido edema, angioedema, dusulys, tachikardija, kraujospūdžio sumažėjimas, šokas);
* psichozės reakcijos, depresija;
* širdies nepakankamumo pasunkėjimas, pasireiškiantis edemomis (patinimais), aukštas kraujospūdis, stiprus širdies plakimas, miokardo infarktas;
* inkstų nepakankamumas ar kiti inkstų sutrikimai;
* kepenų sutrikimai;
* sunkios odos reakcijos (pūsliniai odos išbėrimai);
* hemoraginis insultas, išeminis insultas, traukuliai, galvos skausmas;
* burnos džiūvimas, troškulys, pykinimas, vėmimas;
* prakaitavimas;
* šlapimo susilaikymas, daugiausiai pacientams, sergantiems prostatos hipertrofija.
* gali pasireikšti stipri odos reakcija, vadinama DRESS sindromu. DRESS simptomai gali būti tokie: odos išbėrimas, karščiavimas, padidėję limfmazgiai ir padidėjęs eozinofilų (baltųjų kraujo kūnelių rūšis) skaičius;
* oda įsijautrina šviesai;
* gaubtinės žarnos uždegimas dėl nepakankamo aprūpinimo krauju (išeminis kolitas);
* gydymo pradžioje kartu su karščiavimu pasireiškiantis raudonas, žvynuotas, išplitęs išbėrimas su poodiniais gumbeliais ir pūslelėmis, dažniausiai pažeidžiantis odos raukšles, liemenį ir viršutines galūnes (ūminė generalizuota egzanteminė pustuliozė). Jei jums pasireikštų šių simptomų, nutraukite Daikol vartojimą ir nedelsdami kreipkitės medicininės pagalbos. Taip pat žr. 2 skyrių.
* sumažėjęs regos nervo aprūpinimas krauju (išeminė optinė neuropatija).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje <https://vapris.vvkt.lt/vvkt-web/public/nrv> arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama <https://www.vvkt.lt/index.php?4004286486>, ir atsiunčiant elektroniniu paštu (adresu [NepageidaujamaR@vvkt.lt](mailto:NepageidaujamaR@vvkt.lt)) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Daikol**

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant lizdinės plokštelės ir dėžutės po ,,Tinka iki/EXP” nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Daikol sudėtis**

* Veikliosios medžiagos yra ibuprofenas ir pseudoefedrino hidrochloridas. Kiekvienoje plėvele dengtoje tabletėje yra 200 mg ibuprofeno ir 30 mg pseudoefedrino hidrochlorido, atitinkančio 24,6 mg pseudoefedrino
* Pagalbinės medžiagos yra:
* *Šerdis:* mikrokristalinė celiuliozė, kroskarmeliozės natrio druska, glicerolio dibehenatas, dalinai pregelifikuotas kukurūzų krakmolas, magnio stearatas, hipromeliozė, talkas, bevandenis koloidinis silicio dioksidas;
* *Plėvelė:* Opadry fx Yellow, kurio sudėtyje yra polivinilo alkoholis, talkas, polietilenglikolis, žėručio pagrindu pagamintas perlamutro dažiklis (žėrutis, titano dioksidas (E171), raudonasis geležies oksidas (E172)), kvinolino geltonasis (E104), polisorbatas 80.

**Daikol** **išvaizda ir kiekis pakuotėje**

Daikol yra apvalios, abipus išgaubtos, perlamutrinės geltonos spalvos plėvele dengtos tabletės**.**

Plėvele dengtos tabletės tiekiamos 2 PVC/Al lizdinėse plokštelėse po 10 tablečių.

**Registruotojas ir gamintojas**

*Registruotojas*

SIA Ingen Pharma

K. Ulmaņa gatve 119

LV-2167 Mārupe, Rīga

Latvija

*Gamintojas*

S.C. POLISANO PHARMACEUTICALS S.A.

Sos. Alba Iulia nr. 156, cod 550052

Sibiu, Jud. Sibiu

Rumunija

**Šis pakuotės lapelis paskutinį kartą peržiūrėtas 2022-10-20.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.vvkt.lt).